Evrópumótinu í sundi í 25 metra laug lýkur í kvöld. Snæfríður Sól Jórunnardóttir synti í undanrásum 200 metra skriðsundsins í morgun og komst í undanúrslitin.
200 metra skriðsundið er þriðja grein Snæfríðar á Evrópumótinu sem fram fer í Kazan í Rússlandi. Snæfríður synti í undanrásunum í morgun, varð fjórða í sínum riðli á 1 mínútu og 57,47 sekúndum, og komst áfram í undanúrslitin með ellefta besta tímann. Snæfríður var tæpri sekúndu frá Íslandsmeti sínu í greininni í 25 metra laug, 1 mínútu og 56,51 sekúndu, en það setti hún á danska meistaramótinu fyrr á árinu. Undanúrslitin í 200 metra skriðsundinu fara fram rétt fyrir klukkan fjögur í dag. Anton Sveinn McKee var skráður til keppni í 50 metra bringusundi í morgun en synti ekki og hefur Anton því lokið keppni á EM í Kazan.
Grindavík komst í toppsæti úrvalsdeildar karla í körfubolta í gærkvöld eftir 18 stiga sigur á Breiðabliki, 100-82. Grindavík hefur unnið fimm af sex leikjum sínum í deildinni í vetur og er því á toppnum með 10 stig. Tindastóll vann níu stiga sigur á Njarðvík í hinum leik gærkvöldsins, 83-74. Tindastóll komst þar með upp fyrir Njarðvík, Njarðvíkingar eru með 6 stig og í sjötta sætinu en Tindastóll er nú með átta stig og í 2. sætinu líkt og Þór Þorlákshöfn og Keflavík.
Leik Hauka og ÍBV sem fram átti að fara á Ásvöllum í úrvalsdeild kvenna í handbolta í dag var frestað til morguns vegna veðurs. Þrír leikir verða spilaðir í dag, HK og Stjarnan eigast við, KA/Þór fær Aftureldingu í heimsókn og þá er toppslagur á Hlíðarenda þar sem Valur fær Fram í heimsókn. Fram situr á toppi deildarinnar með 9 stig en Valur er með átta stig og í 2. sætinu.
Fimm leikir eru á dagskrá ensku úrvalsdeildairnnar í fótbolta í dag og stendur stórleikur dagsins nú yfir. Þar eigast við Manchester liðin tvö, United og City, á Old Trafford, heimavelli United. Klukkan þrjú hefjast þrír leikir, Brentford fær Norwich í heimsókn, Chelsea mætir Burnley og þá heimsækja Úlfarnir Crystal Palace. Lokaleikur dagsins er svo viðureign Brighton og Newcastle
Snæfríður Sól Jórunnardóttir komst í undanúrslit í 200 metra skriðsundi á Evrópumótinu í sundi í 25 metra laug. Anton Sveinn McKee hefur lokið keppni á EM.